En nærkamp, der sendte Renaults Nico Hülkenberg ud i græsset, betød, at Formel 1-køreren Kevin Magnussen fik en 13.-plads i stedet for en 11.-plads i Ungarns Grand Prix.

Magnussen kørte Hülkenberg af banen med få omgange tilbage, og det var ulovligt, mente løbsjuryen, som gav Magnussen en tidsstraf på fem sekunder.

Men her stoppede kontroversen ikke.

Læs også : Magnussen får 13.-plads i Ungarn

Da Magnussen efter løbet var i gang med at give et interview til TV3+, blev han afbrudt af Hülkenberg. Den tyske kører gav udtryk for, at danskeren havde kørt usportsligt. Magnussen gav hurtigt svar på tiltale og antydede i ikke-stuerene vendinger, at Hülkenberg i bund grund kunne rende ham et vist sted.

Tag en tudekiks

Ifølge Hülkenberg gik Magnussen over grænsen, da Renault-køreren forsøgte at overhale i et sving.

- Han er bare unfair og usportslig på banen. Vi går alle sammen ind for et hårdt løb, men han går over grænsen, siger han til TV3+.

Danskeren har ikke meget tilovers for Hülkenbergs kritik.

Læs også : Magnussen kritiserer Hamilton: Han kører altid i vejen

- Han tuder bare, lyder det fra Haas-køreren.

- Der var ikke engang kontakt. Han holder bare på og bliver sendt på græsset. Det vil ske igen. Hvis han gør det igen, ender han samme sted, siger Magnussen.